Egyptisk mau

Egyptisk mau tilhører de eldste rasekattene vi kjenner til. Den moderne katterasen oppsto imidlertid først på 1950-tallet. Typen er derimot beskrevet og avbildet i eldgamle skriftruller og veggmalerier fra Egypt, der motivet minner svært mye om Egyptisk mau. Det hevdes at egyptisk mau kan nå en toppfart på mer enn 48 kilometer i timen, og dermed er den raskeste av alle dagens katteraser.

Opprinnelse 
Egyptisk mau nedstammer trolig fra en underart (Felis lybica ocreata) eller lokal variant av afrikansk villkatt (Felis lybica). Denne opprinnelsen ble oppdaget da den britiske zoologen T.C.S. Morrison-Scott, leder for Science Museum og Natural History Museum, undersøkte godt bevarte kattemumier fra årene 600-200 f.Kr. og sammenlignet dem med genetisk informasjonen fra dagens mau. Egyptisk mau regnes derfor i dag som den eneste naturlig domestiserte katterasen.

Det hevdes at prinsessen av Belarus, Nathalie Troubetzkoy, som da levde i eksil i Roma, reddet mau fra å bli utryddet under andre verdenskrig. Hun oppdaget disse flekkede kattene på en av sine turer til Egypt, og ble fascinert av dem. På grunn av hennes forhold til det diplomatiske korps i Roma, var hun i stand til å importere et par av dem. Hun utviklet et avlsprogram for to sølvfargede hunnkatter, Baba og Liza (på belarusisk: Lizz), og en bronsefarget hannkatt, Giorgio (også kjent som Jo-Jo, sønn av Baba). Hun flyttet hun til USA i 1956, hvor de første kattungene ble født. Der ble hun kjent under oppdretternavnet Fatima Cattery.

Egyptisk mau ble i 1988 anerkjent som egen katterase av Cat Fanciers' Association og The International Cat Association. Rasen ble videre anerkjent av FIFe i 1992.

Beskrivelse 
Egyptisk mau blir ofte forvekslet med orientalsk korthår, men dette er to forskjellige katteraser. Det er en langstrakt, slank og elegant katt. Den har et ansikt med en moderat form, som er verken rundt eller trekantet. Nesen har samme bredde fra bryn til tipp, og snuten glir mykt ut fra hodets linjer. Kraftige «maskara»-linjer fremhever øynene.

Utstillingskrav 

 Hodet er en middels stor, avrundet trekant uten flate områder.
 Pelsen er fin og silkemyk, men ikke for kort.
 Kroppen er middels stor, muskuløs, ikke cobby og heller ikke foreign.
 Bena er middels lange, med god muskulatur.
 Potene er små og svakt ovale, med lange tær.
 Ørene er middels til store, rett oppstående eller svakt skrånende.
 Nesen er svakt buet fra nesetipp til panne, uten markert stop.
 Halen er middels lang og smalner mot tippen.

Fargevarianter 
 Solid: svart, blå
 Smoke: svart, blå
 Tabby (spottet): bronse, blå
 Sølvtabby (spottet): sølv

Fargebeskrivelser 
Smoke mau er forskjellig fra smoke hos andre raser. Istedenfor å være solidfarget uten tabbymønster har de tydelige markeringer. Katter med denne gentypen blir som regel kalt shaded, men de er vanligvis også mye lysere enn en smoke mau. Den hvite underpelsen vises akkurat nok til å frembringe kontrast.

Det er bare tre fargeformer hos egyptisk mau, og bronse er «oldtidsvarianten». Mønsteret på flankene er virkårlig, men spottene langs ryggraden løper i symmetreiske linjer til en ryggstripe ved haleroten.

Rasebeskrivelsen for egyptisk mau hevder at den er den eneste naturlig spottede rasen. Ideelt skal spottene, som kan ha hvilken som helst form så lenge de er klare, være vilkårlig spredt på kroppen og ikke følge de markante stripene til en «marmorert» eller tigret katt.

Se også 
 Bengalkatt
 Ocicat
 Savannah
 Serengeti

Referanser

Eksterne lenker 
 

Katteraser